b'\n_START_ARTICLE_\nK\xc3\xa6mpebj\xc3\xb8rneklo\n_START_SECTION_\nBeskrivelse\n_START_PARAGRAPH_\nK\xc3\xa6mpebj\xc3\xb8rneklo har en st\xc3\xa6ngel med spredte, r\xc3\xb8de pletter og b\xc3\xa6rer stive h\xc3\xa5r. Grundbladene, som dannes det f\xc3\xb8rste \xc3\xa5r, er meget store og dybt indsk\xc3\xa5rne med groft tandede lapper. Blomstringen sker hvert andet \xc3\xa5r i juni-juli, og den best\xc3\xa5r af endestillede storsk\xc3\xa6rme med flere linjeformede sv\xc3\xb8bblade. Storsk\xc3\xa6rmen er bygget op af 50-150 sm\xc3\xa5sk\xc3\xa6rme, der hver har nedadrettede sm\xc3\xa5sv\xc3\xb8b. De enkelte blomster er hvide og mere eller mindre uregelm\xc3\xa6ssige. Frugterne er flade og glatte med en ubehagelig lugt. De spirer meget villigt.\n_START_SECTION_\nUdbredelse\n_START_PARAGRAPH_\nDen er naturaliseret overalt i Europa, hvor den invaderer steder med let skygge, vedvarende fugtig jord med et h\xc3\xb8jt indhold af humus og n\xc3\xa6ringsstoffer. Den stammer dog oprindelig fra den nordlige k\xc3\xa6de i Kaukasus, hvor den findes i enge, lysninger, skovbryn, skove og ofte langs vandl\xc3\xb8b. I disse bjerge er der en \xc3\xa5rlig nedb\xc3\xb8r p\xc3\xa5 1.000-2.000 mm og et tempereret, fastlandsklima._NEWLINE_Ved den georgiske landsby Omalo i Tushetidalen, findes den sammen med bl.a. Aquilegia olympica, Dactylorhiza euxina, Echium russicum, engkabbeleje, engnellikerod, hulkravet kodriver, langakset tr\xc3\xa5dspore, Primula luteola og rosenkrave.'